**SOALAN NO. 6**

**PEMBERITAHUAN PERTANYAAN BAGI JAWAPAN LISAN MESYUARAT KEDUA, DEWAN RAKYAT**

### **PENGGAL KEEMPAT, PARLIMEN KETIGA BELAS**

### **MAJLIS MESYUARAT DEWAN RAKYAT**

**PERTANYAAN : JAWAB LISAN**

**DARIPADA : TUAN TAN KOK WAI**

 **[CHERAS]**

**TARIKH :** **24 MEI 2016 (SELASA)**

**SOALAN :**

**Tuan Tan Kok Wai [ Cheras ]** minta **MENTERI PEMBANGUNAN WANITA, KELUARGA DAN MASYARAKAT** menyatakan bahawa memandangkan risiko berstruktur yang dihadapi oleh penduduk-penduduk berusia warga emas pada tahun 2030 yang mana 15 peratus dari jumlah keseluruhan penduduk akan mencapai umur bekerja dan tidak bekerja, apakah **langkah-langkah yang dirancang** untuk menghadapi cabaran **bebanan** yang bertambah ke atas **kewangan** Kerajaan.

**JAWAPAN : YB DATO’ SRI ROHANI ABDUL KARIM, MENTERI KEMENTERIAN PEMBANGUNAN WANITA, KELUARGA DAN MASYARAKAT, MALAYSIA**

Tuan Yang Dipertua,

Warga emas di Malaysia merujuk kepada individu yang berumur **60 tahun dan ke atas** seperti yang diterima pakai oleh *United Nations World Assembly on Ageing* di Vienna, Austria yang diadakan pada tahun 1982. Berdasarkan unjuran yang dibuat oleh **Pertubuhan Bangsa-bangsa Bersatu**, sesebuah negara ditakrifkan sebagai negara tua apabila penduduk warga emasnya mencapai 15% daripada jumlah keseluruhan penduduk. Bilangan warga emas pada tahun **2015** adalah seramai 2.8 juta orang atau **9%** daripada 31 juta orang penduduk Malaysia. Berasaskan unjuran yang dibuat oleh **Jabatan Perangkaan Malaysia**, negara kita dijangka mencapai **status negara tua** pada **tahun 2035.** Berasaskan unjuran tersebut, warga emas di Malaysia pada tahun **2035** adalah seramai **5.60 juta orang**.

Kerajaan telah mengambil langkah persediaan awal dengan menggubal Dasar Warga Tua Negara pada tahun 1995. Selaras dengan perubahan demografi, keperluan semasa dan cabaran masa hadapan, Kementerian Pembangunan Wanita, Keluarga dan Masyarakat (KPWKM) telah mengambil inisiatif untuk mengkaji semula Dasar Warga Tua Negara dan Pelan Tindakannya. Susulan daripada kajian semula ini, **Dasar Warga Emas Negara dan Pelan Tindakannya** telah diluluskan oleh Kerajaan pada 5 Januari 2011. Sebanyak enam (6) strategi dibentuk untuk mencapai objektif dasar tersebut.

Salah satu daripada strategi ini iaitu **Keselamatan dan Perlindungan** merupakan strategi untuk menjamin hak dan akses warga emas kepada keperluan asas, keselamatan sosial dan perlindungan daripada pengabaian, penganiayaan serta penderaan yang dijamin di bawah peruntukan undang-undang. Antara pendekatan yang diberi penekanan dalam strategi ini ialah mengurangkan kebergantungan ekonomi dalam kalangan warga emas, memperkukuhkan skim perlindungan sosial untuk kumpulan warga emas yang memerlukan (*vulnerable*), memastikan warga emas hidup dalam persekitaran selamat dan mesra warga emas dan meningkatkan kesedaran mengenai isu penganiayaan dalam kalangan warga emas.

Tuan Yang Dipertua,

KPWKM melalui Jabatan Kebajikan Masyarakat (JKM) turut menawarkan perkhidmatan sosial berbentuk bantuan kebajikan dan kewangan seperti Bantuan Orang Tua (BOT), penubuhan Pusat Aktiviti Warga Emas (PAWE), penjagaan warga emas di institusi seperti Rumah Seri Kenangan dan Rumah Ehsan serta program pemerkasaan ekonomi warga emas.

Selaras dengan prinsip penuaan aktif dan produktif, pada tahun 2012 Kerajaan telah meningkatkan **umur persaraan** daripada 55 tahun kepada **60 tahun**. Pertambahan 5 tahun ini akan membantu menjamin kestabilan ekonomi golongan warga emas apabila mencapai usia persaraan kelak melalui simpanan Kumpulan Wang Simpanan Pekerja yang lebih besar. Sumbangan dan peranan warga emas yang masih produktif telah dipertingkatkan melalui **peluang pekerjaan** terutama kepada warga emas yang berada dalam kategori miskin. Dalam hal ini, Kerajaan telah mengorak langkah mengadakan perbincangan dengan pihak swasta bagi mendapatkan penglibatan dan komitmen mereka untuk memberi peluang pekerjaan kepada warga emas dengan waktu kerja yang lebih fleksibel melalui Kementerian Sumber Manusia.

Tuan Yang Dipertua,

Peluang pekerjaan kedua kepada golongan warga emas juga merupakan antara inisiatif yang diambil oleh negara-negara maju lain. Singapura melalui program “Golden Work” menyediakan peluang pekerjaan kepada warga emas yang ingin bekerja secara sambilan, membuat kerja-kerja yang lebih ringan dan menjalani latihan sambil bekerja. Inisiatif ini dapat memperkasakan ekonomi warga emas di samping mewujudkan warga emas yang kekal aktif dan produktif. Kerajaan melalui Kementerian Sumber Manusia turut menyediakan platform bagi warga emas aktif bekerja melalui Program 1PESARA dan penempatan pekerjaan melalui portal JobsMalaysia.

KPWKM juga telah menubuhkan *Task Force* warga emas bagi mengenal pasti **isu dan cabaran penuaan** yang merangkumi aspek **penjagaan kesihatan**, **keselamatan sosial** (perancangan simpanan kewangan dan saraan serta insurans)dan **penuaan aktif/positif** (peluang pekerjaan, kesukarelawanan dan pembelajaran sepanjang hayat) serta menetapkan keutamaan bidang yang akan ditangani bagi memastikan pelaksanaan inisiatif yang lebih fokus dan menjurus pada isu yang diketengahkan termasuk isu kebergantungan ekonomi warga emas.

KPWKM yakin bahawa Dasar dan Pelan Tindakan Warga Emas Negara merupakan satu bentuk rancangan rapi dalam merencana peningkatan kualiti hidup warga emas merangkumi semua aspek berkaitan warga emas. Seiring dengan usaha yang telah dilaksanakan oleh pihak Kerajaan, adalah diharapkan agar kesedaran masyarakat umum tentang kepentingan tanggungjawab menjaga warga emas dan tanggungjawab setiap individu untuk persediaan hari tua akan meningkat dan seterusnya tidak bergantung pada Kerajaan semata-mata.